TANCH’ŏNG – KLEURE VAN VREUGDE | Loer Toer
TANCH’ŏNG – KLEURE VAN VREUGDE
Wat my allereerste in die tempels van Korea opgeval het, is die boeiende kleure. Dan die patrone. Dan eers die strukture. Ek het my verkyk aan die tanch’ŏng, ‘n skilderkuns wat tweeduisend jaar gelede teen die skiereiland se grotmure ontstaan het. Tanch’ŏng bedien hom van die vyf basiese kleure – rooi, blou, geel, swart en wit – en ‘n reeks tradisionele patrone waarin veral die lotusmotief gebruik word.
‘n Trom-portaal, Bongeunsa, Seoel
Ek het my telkens oor die tanch’ŏng se besonderhede verwonder. So fyn dat dit aan filigraanwerk herinner. En die liefdevolheid waarmee dit geskep is, is byna voelbaar. ‘n Mens merk die fyn werk veral aan die tempels se stutbalke, maar ek het dit ook op die dak van ‘n moderne ingang by Bongeunsa in die suide van Seoel teëgekom.
Ingang tot Bongeunsa, Seoel.
Hoe ook al, wat ook merkwaardig van tanch’ŏng is, is die wyse waarop die styl spontaan in figuurbeelding oorgaan – ‘n draak op ‘n trom, byvoorbeeld, of menslike figure. Ek het ook tanch’ŏng-skilderye by ‘n uitstalling in die Cheongjui-tempel teëgekom. Hierdie keer op ruwe teëls en ooglopend daarop bereken om verkoop te word.
Tanch’ong-skildery op teel, Cheongjui-tempel
Tanch’ŏng spreek tot jou. ‘n Mens vereenselwig dit met louter vreugde. Die Koreane beskryf hierdie treffende skilderkuns nie verniet as majestuees nie. ‘n Gepaste woord want uit die Koreane se liefde vir primêre kleure kom kuns met ‘n soort verhewendheid. En dié kuns vind ook neerslag in tradisionele kostuums, waaiers en lappieswerk. En altyd gaan daar iets soos ‘n kinderlike vreugde van die kuns uit.
Julie, 2007 – Junie, 2008
Tagged: grotmure, kinderlike vreugde, lotusmotief, primere kleure, volkskuns	Post navigation
← JANGSEUNG – die kuns van die groteske	Sim Su-bong se rose →
2 thoughts on “TANCH’ŏNG – KLEURE VAN VREUGDE”
January 7, 2014 at 3:06 pm Reply
Dagse Ek punliseer twee aanlyn tydskrifet vir Suid Afrokaners wat in Engeland en Amerika bly. Ek het n Afrikaanse seksie in die tydskrifte en het gewonder of jy dalk wil bydrae met n stukkie in ruil vir bemarking van jou Loer Toer blog https://www.facebook.com/pages/THE-SA-EXPAT-UK-EDITION/104251966279536 https://www.facebook.com/saexpatusa Laat weet gerus Groete Stephan Theron saexpatuk@aim.com
February 24, 2014 at 3:20 pm Reply
Hi Stephan Ek het nog nie weer van jou laat hoor nie. Ek stel wel belang in die offer.